Document ID: 32009L0108

KOMISIJAS DIREKTĪVA 2009/108/EK
(2009. gada 17. augusts),
ar ko groza Eiropas Parlamenta un Padomes Direktīvu 97/24/EK par dažām divriteņu vai trīsriteņu mehānisko transportlīdzekļu detaļām un parametriem, pielāgojot to tehnikas attīstībai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 18. marta Direktīvu 2002/24/EK, kas attiecas uz divriteņu vai trīsriteņu mehānisko transportlīdzekļu tipa apstiprinājumu un ar ko atceļ Padomes Direktīvu 92/61/EEK (1), un jo īpaši tās 17. pantu,
tā kā:
(1)
Eiropas Parlamenta un Padomes 1997. gada 17. jūnija Direktīva 97/24/EK par dažām divriteņu vai trīsriteņu mehānisko transportlīdzekļu detaļām un parametriem (2) ir viena no atsevišķām direktīvām, kas attiecas uz divriteņu un trīsriteņu mehānisko transportlīdzekļu EK tipa apstiprināšanas procedūru, kas noteikta ar Direktīvu 2002/24/EK.
(2)
Lai ņemtu vērā hibrīdveida transportlīdzekļu īpašo darbību, būtu jāpielāgo tipa apstiprinājuma testa procedūra, ko izmanto gāzveida piesārņotāju mērīšanai, ko rada divriteņu un trīsriteņu transportlīdzekļi. Šajā nolūkā ir pamatoti pieņemt procedūru, kas ir līdzīga procedūrai, ko izmanto ANO EEK Noteikumos Nr. 83 par transportlīdzekļu apstiprināšanu attiecībā uz piesārņojošo vielu emisiju atkarībā no dzinējam nepieciešamās degvielas veida.
(3)
Lai nodrošinātu, ka hibrīdveida transportlīdzekļi visos darbības režīmos atbilst Direktīvā 97/24/EK noteiktajiem trokšņa līmeņiem, ir jāpielāgo arī to tipa apstiprinājuma testa procedūra, ko izmanto trokšņa mērīšanai un kas izklāstīta Direktīvā 97/24/EK.
(4)
Tādēļ Direktīva 97/24/EK būtu attiecīgi jāgroza.
(5)
Šajā direktīvā paredzētie pasākumi ir saskaņā ar atzinumu, ko sniegusi Tehniskā progresa ieviešanas komiteja,
IR PIEŅĒMUSI ŠO DIREKTĪVU.
1. pants
Direktīvu 97/24/EK groza šādi.
1)
Direktīvas 97/24/EK 5. nodaļas II pielikumu groza saskaņā ar šīs direktīvas I pielikumu.
2)
Direktīvas 97/24/EK 9. nodaļas III pielikumu groza saskaņā ar šīs direktīvas II pielikumu.
3)
Direktīvas 97/24/EK 9. nodaļas IV pielikumu groza saskaņā ar šīs direktīvas III pielikumu.
2. pants
1. No 2010. gada 1. maija dalībvalstis neatsakās piešķirt EK tipa apstiprinājumu divriteņu vai trīsriteņu transportlīdzekļiem un neaizliedz tos reģistrēt, pārdot un nodot ekspluatācijā, pamatojoties ar pasākumiem, ko veic pret gaisa piesārņošanu vai trokšņa emisiju samazināšanu, ja tie atbilst ar šo direktīvu grozītās Direktīvas 97/24/EK prasībām.
2. No 2010. gada 1. maija dalībvalstis atsakās piešķirt EK tipa apstiprinājumu jebkuram jaunam divriteņu vai trīsriteņu mehāniskā transportlīdzekļa tipam, pamatojoties ar pasākumiem, ko veic pret gaisa piesārņošanu vai trokšņa emisiju samazināšanu, ja tas neatbilst ar šo direktīvu grozītās Direktīvas 97/24/EK prasībām.
3. pants
1. Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2010. gada 30. aprīlim izpildītu šīs direktīvas prasības. Dalībvalstis tos tūlīt dara zināmus Komisijai.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
4. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2009. gada 17. augustā

Labels: 8
14
20